Klassieke klanke tuis gehoor | Netwerk24
Klassieke klanke tuis gehoor
Magdalene Minnaar Foto: Verskaf
Soos talle teatergeleenthede oor die wêreld heen moes die eerste Vrystaat Klank en Klassique (VKK) ook voor die Covid-19-pandemie die knie buig.
Tog maak dié fees van klassieke musiek vanjaar sy buiging op die digitale verhoog.
Vrystaat Klank en Klassique is 'n platform geskep deur die Vrystaat Kunstefees vir uitvoerende klassieke musici en luisteraars van dié tydlose kunsvorm.
Die digitale konserte sal mense die geleentheid gee om steeds die musiek te geniet – nou net in hul eie voorhuis.
Die konserte word ingelei deur akteurs wat kort verbeelding­stories deur van Bloemfontein se bekendste skrywers vertolk. Die stories is deur die musiek begeester en die visuele opnames in treffende Vrystaatse landskappe gemaak.
Die fees behels vyf uitvoerings. Anneke Lamont, bekende Suid-Afrikaanse pianis, speel Beethoven se Diabelli-variasies ter viering van dié meester se 250ste geboortejaar.
Magdalene Minnaar (sopraan), begelei deur Maryke Johnson (klavier), sal in Broadway to Baroque by werke van Bach begin en eindig met uittreksels uit die musiekspele Evita, The Producers en Les Misérables.
Die bekroonde Odeion-strykkwartet speel werke van die Suid-Afrikaanse komponiste Mokale Koapeng, Nadia Burgess en Allan Stephenson, en sluit af met Anton von Webern en Mendelssohn.
'n Verkleinde Vrystaatse simfonieorkes (FSSO) se aanbod behels onder meer 'n Bach-concerto vir twee viole, "Winter" uit Vivaldi se Vier seisoene en 'n Klarinetconcerto van Mozart.
Die soliste is Samson Diamond, Sharon de Kock (viool) en Danré Strydom (klarinet). Alexander Fokkens is die dirigent.
Die fees sluit af met 'n verskeidenheidskonsert deur die room van die Odeion Skool vir Musiek (OSM) se studente, asook die OSM Camerata onder leiding van Elsabé Raath.
Die fees duur van 1 Oktober tot 5 Oktober. 'n Konsert sal elke dag aanlyn gelaai word en vir twee weke daarna nog beskikbaar wees.
Gehore sal die geleentheid kry om op 'n vasgestelde tyd regstreeks met die kunstenaars op Facebook te kommunikeer.
Die kaartjies is te kry by Webtickets, Pick n Pay of deur die webwerf vrystaatkunstefees.co.za wat jou na Webtickets sal lei.
Kaartjies kos R40 per konsert en R100 vir 'n feespakket van vier konserte.
Jaco Jacobs, Ilne Fourie, Nàomi Morgan en Zee Bashew se stories sal deur Gerben Kamper, Jefferson J Dirks-Korkee, Nosana Sondiyazi en Hillétje Möller Bashew vertolk word.